Diari Oficial de la Generalitat Valenciana


Sumari del DOGV 4703, del 02-03-2004 (2004/2073)

ORDE de 26 de febrer de 2004, de la Conselleria d'Agricultura, Pesca i Alimentació, sobre gestió d'ajudes a titulars de superfícies que van estar integrades en determinats plans de millora de la qualitat i de la comercialització de les fruites de corfa i les garrofes, per accions de cultius realitzades l'any 2003.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4703

Data del DOGV
:   02-03-2004

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2004/2073


Data del document
:   26-02-2004

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Descriptors 

:   * suport econòmic
    * planta farratgera
    * ajuda a l'agricultura
    * agricultor
    * fruit de corfa

ORDE de 26 de febrer de 2004, de la Conselleria d'Agricultura, Pesca i Alimentació, sobre gestió d'ajudes a titulars de superfícies que van estar integrades en determinats plans de millora de la qualitat i de la comercialització de les fruites de corfa i les garrofes, per accions de cultius realitzades l'any 2003. [2004/X2073]
  
Amb l'adopció del Reglament (CE) 545/2002, la Comissió i el Consell de Ministres d'Agricultura es van comprometre a no establir més pròrrogues del règim d'ajuda constituït pels plans de millora de la qualitat i la comercialització de fruites de corfa i garrofa.
  
Amb el Reglament (CE) núm. 1.782/2003, del Consell, s'establix un nou règim d'ajuda per a les fruites de corfa d'aplicació a les accions de cultiu realitzades l'any 2004.
  
Davant la importància d'este cultiu per les seues funcions mediambiental, econòmica i social, el Ministeri d'Agricultura, Pesca i Alimentació ha disposat, mentre s'establix l'ajuda comunitària permanent a què s'ha fet referència, un règim d'ajudes per a l'any 2003 per a les superfícies que l'any 2002 hagen complit deu anualitats, a fi de no posar en risc l'estabilitat del sector, atés que la falta de competitivitat d'estes produccions podria donar lloc a l'abandó de part de les plantacions. El dit règim d'ajudes s'ha establit per mitjà de l'Orde APA/3184/2003 i s'ha complimentat el que establix l'article 10 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sobre comunicacions a les Comunitats Europees.
  
La Conselleria d'Agricultura, Pesca i Alimentació, a la vista de la millora de les condicions de cultiu que s'ha aconseguit per mitjà de l'aplicació dels plans de millora, considera necessari complementar econòmicament l'ajuda establida pel Ministeri, a fi que els agricultors continuen aplicant les millores en les tècniques de cultiu incloses en els plans mentres es posa en pràctica el nou règim d'ajudes establit a partir de 2004 i mantindre l'estabilitat del sector.
  
Per això, a proposta de la Direcció General de Producció i Comercialització Agrària, en ús de les atribucions conferides per l'article 35 de la Llei de Govern Valencià,
  
ORDENE
  
Article 1. Objecte
  
La present orde té per objecte establir les regles de gestió de la concessió d'ajudes a titulars de superfícies compreses en l'àmbit territorial de la Comunitat Valenciana que s'hagen acollit prèviament a determinats plans de millora de la qualitat i de la comercialització de fruites de corfa i garrofes, per accions de cultiu realitzat durant l'any 2003.
  
Article 2. Beneficiaris
  
Tindran dret a les ajudes regulades en esta orde els titulars de superfícies que s'hagen acollit a plans de millora de la qualitat i la comercialització de fruites de corfa i de les garrofes a què es referix el Títol II bis del Reglament (CEE) núm. 1.035/72, sempre que reunisquen els requisits establits en l'article següent.
  
Article 3. Requisits
  
En les superfícies mencionades en l'article anterior han de concórrer els requisits següents:
  
a) Haver estat incloses en el certificat per a la sol·licitud d'ajuda d'un pla de millora que l'any 2002 haja complit la seua desena anualitat o per a l'obtenció de la pròrroga financera a què es referix el Reglament (CE) 545/2002, o haver sigut incloses en algun pla aprovat en 1992 i certificades en la sol·licitud d'ajuda corresponent a l'anualitat 2001-2002 d'un pla de millora que no haja complit la seua desena anualitat.
  
b) Haver sigut sotmeses a les millores de tècniques de cultiu incloses en els plans de millora.
  
Estar incloses entre els recursos productius d'una organització de productors reconeguda d'acord amb l'article 11 del Reglament (CE) núm. 2.200/96.
  
Haver estat incloses en una sol·licitud d'ajuda establerta per l'orde APA/3.184/2003 dins del termini fixat per l'esmentada Orde.
  
Article 4. Quantia de les ajudes
  
Les ajudes a càrrec dels fons del Ministeri d'Agricultura, Pesca i Alimentació seran abonades d'acord amb l'orde APA/3.184/2003.
  
Les ajudes sufragades per la Conselleria d'Agricultura, Pesca i Alimentació abastaran les quanties següents:
  
a) 100 euros per hectàrea, per als agricultors que al final del termini de presentació de sol·licituds siguen titulars d'explotacions agràries prioritàries.
  
b) 60,37 euros per hectàrea per als restants titulars.
  
Estes quantitats es prorratejaran, si és procedent, reduint quan calga l'import de l'ajuda corresponent a ambdos apartats, per a no sobrepassar les disponibilitats pressupostàries destinades al dit fi.
  
Quan en la inspecció in situ d'una parcel·la es detecten diferències entre la superfície certificada i la real, s'aplicaran reduccions de l'ajuda al seu titular, equivalents en percentatge al doble de la diferència comprovada, a tota la superfície que dit titular sol·licite a la Comunitat Valenciana. No s'aplicarà cap reducció en el cas que la diferència trobada siga inferior al cinc per cent.
  
Quan es detecten superfícies certificades que no s'hagen sotmés a les millores de tècniques de cultiu incloses en els plans de millora, s'aplicarà una reducció a tota la superfície de l'organització de productors ubicada a la Comunitat Valenciana, en la mateixa proporció que supose la superfície que no complix les condicions respecte a la superfície total inspeccionada. No s'aplicarà cap reducció en el cas que la diferència detectada siga inferior al cinc per cent.
  
Article 5. Finançament
  
L'ajuda sufragada s'abonarà a càrrec de l'aplicació pressupostària 49.14.14.3902.63273.6, línia T6100 dels pressupostos generals de la Comunitat Valenciana per a l'any 2004.
  
L'aportació de la Conselleria d'Agricultura, Pesca i Alimentació abastarà un import màxim de 3.138.380 euros i la del Ministeri d'Agricultura, Pesca i Alimentació de 6.276.760 euros.
  
Article 6. Sol·licituds
  
S'admetran com a sol·licituds de l'ajuda establerta per la present Orde les presentades per les organitzacions de productors dins del termini fixat amb base en l'Orde APA/3.184/2003.
  
Article 7. Tramitació i pagament de l'ajuda
  
L'òrgan competent de la Comunitat Valenciana a què es referix l'apartat 1 de l'article 7 de l'Orde APA/3.184/2003, de 14 de novembre, és la Direcció General de Producció i Comercialització Agrària.
  
Es realitzarà una inspecció in situ, almenys d'un cinc per cent del nombre de parcel·les i de la superfície certificada per cada organització de productors per mitjà de mostratge entre les parcel·les que tinguen una superfície menor de cinquanta hectàrees i en la totalitat de les parcel·les amb una superfície igual o major de cinquanta hectàrees.
  
El director general de Producció i Comercialització Agrària dictarà les resolucions de concessió d'estes ajudes per al seu pagament a través de les organitzacions de productors.
  
El termini màxim per a la resolució i la notificació serà de sis mesos, comptats a partir del dia següent de la data en què finalitze el termini de presentació de sol·licituds. Transcorregut el dit termini sense haver notificat resolució expressa, els interessats podran entendre desestimada la seua sol·licitud d'ajuda per silenci administratiu.
  
Les esmentades ajudes s'abonaran als titulars mencionats en l'apartat anterior a través de les corresponents organitzacions de productors de fruites i d'hortalisses reconegudes. Les organitzacions de productors hauran d'ingressar íntegrament l'ajuda als titulars de les explotacions sense que puguen, per tant, retindre cap quantitat de l'ajuda finançada a càrrec del pressupost de la Generalitat Valenciana, en un termini màxim de 30 dies a partir de la recepció de l'ajuda.
  
DISPOSICIONS FINALS
  
Primera
  
La concessió i el pagament de les ajudes quedarà condicionat a la decisió comunitària sobre compatibilitat d'aquestes amb el mercat únic europeu, d'acord amb el que establix l'article 88 del Tractat Constitutiu de la Comunitat Europea.
  
Segona
  
Es faculta el director general de Producció i Comercialització Agrària perquè dicte les disposicions necessàries per al desenvolupament i l'aplicació d'esta orde.
  
Tercera
  
La present disposició vigirà l'endemà de la publicació en el Diari Oficial de la Generalitat Valenciana.
  
València, 26 de febrer de 2004
  
La consellera d'Agricultura, Pesca i Alimentació,